Skaapstertjies, Diana se pies en mooi borde | huiskok
Skaapstertjies, Diana se pies en mooi borde
Diana Ferreira, Keramiekkunstenaar, en haar Johanna.
Om aan te sit vir ‘n ontspanne middagete in die keramiekateljee van Diana Ferreira was ‘n heerlike andersheid. Omring met kleiwerke in stadiums van ongebak en gebak; geglasuur en naakte klei, enorme bakkersoonde en kreatiewe ruimtes het die kos en die geselskap ‘n ander dimensie ingeneem. Die gedekte tafel waar ons die dag gesmul het, sou die volgende dag weer werksbank word vir ‘n crafter wie se werke in van die land se voorste restaurante gesien word.
So lekker was die kos dat ek nie kon loop sonder om resepte te bedel nie. Dis kos wat waardeer om in ‘n mooi bord voorgesit te word; lekker resepte wat vra om met ‘n bietjie bepeinsing op my borde voorgesit te word.
Fritz se skaapstertjies op Diana se borde.
Skaapstertjies op ‘n mooi bord
My pêl Fritz Brand van ‘Real Men Can Cook’ se bydrae tot die ete was skaapstertjies wat niks meer gevra het as een van Diana se teëlvormige borde, geurige sout en ‘n ferm druk suurlemoensap nie.
Fritz vertel wat jy nodig het:
Heel koljander saad
Suurlemoensap vir oor drup tydens braai
Skaapstertjies (hoeveelheid per persoon gaan afhang hoe groot die sterte is, maar koop meer as wat jy dink, hulle gaan vinnig, so 6 stertjies per mens.
Suurlemoen vir bediening
Fritz vertel wat om te doen:
“Rooster die koljander in ‘n pan en laat effe afkoel. Maal growwerig op in stamper en vysel of as jy lui is ‘n koffiemaler. Meng met souten gemaalde swartpeper. Gooi ‘n paar skote worcestershire sous oor die sterte en vryf goed in. Gooi die meeste van die soutmengsel oor na smaak en vryf in. Hou van die sout eenkant vir opdien.
Ek hou van sterte braai op dieselfde manier as wat mens ‘n “staanrib” braai. Wag tot die vuur lekker hoog brand en enige chemiese vuuraanstekers uitgebrand is voor jy die sterte opsit. Die idee is om die sterte lank en stadig te laat braai sodat dit maksimum braairook-geur optel, en die vet goed uitbraai. Pak die sterte op ‘n toeknyprooster en prakseer ‘n manier om die rooster vertikaal regop te laat staan, so ongeveer 30 cm van die vuur af. ‘n Besemstok teen die rooster se handvatsel, of ‘n baksteen of 3 kan ingespan word.
So kan hy lank staan en gesels met die vuur. Draai so elke halfuur om en toets nou en dan die hitte met jou hand. ‘n Rooiwyntjie in die hand help redelik hierdie tegniek se sukses aan. Druk so elke uur bietjie suurlemoensap bo oor die vleis en laat dit afloop oor die onderste sterte. Waneer die rooiwyn op is, of jy lus is vir eet, verander van tegniek en sit die rooster horisontaal oor warm kole en braai die sterte tot bros bruin.
Die heel beste is om hulle sommer so van die rooster af te eet, maar as jy wil fancy wees soos met ons Diana-kuier, kap pietersielie op saam met suurlemoenskil en meng dit met bietjie olyfolie. Bedruip dan die sterte met die mengsel net voor opdien.”
Breek 2 kwarteleiertjies In elke bakkie voor die deeg lagie oorkom.q
Diana Ferreira se Sampioen-, spinasie en eiertjie-pasteitjies
Diana vertel wat jy nodig het:
1 rolletjie bevore deeg (Ek het laas in Juffrou van Huyssteen se klas deeg gemaak, ek koop dit deesdae)
2 sakkies gesnyde spinasie
2-3 knoffelhuisies, gekneus
6 kleinerige eiers (plus 1 ekstra eier, lig geklits, om die pasteitjie mee te verf)
Diana vertel wat om te doen:
Sit jou oond op 200 C. Verlep spinasie in kookwater en koel af in koue water. Druk bondeltjies spinasie op ‘n slag uit in die vuis en maak seker om soveel water moontlik uit te druk.
Sny die uie in kwarte en dan in medium dik ringe. Braai in botter tot sag. Voeg rissie en gekneusde knoffel by en roerbraai tot goudbruin. Voeg sampioene by en soteer tot sag. Geur met sout en peper.
“Ek is ‘n terrible kok”, vertel Diana verder (ek verskil van haar, want ons verslind altyd haar kos en pragtige slaaie).
“Ek maak gewoonlik ‘n gaatjie in die mengsel en gooi ‘n eetlepel meel in die pan (Juffrou van Huyssteen sou die horries kry!) roer dit sodat die meel deurnat word en dan meng ek die room in dit. meng meng meng. Ek kook gewoonlik nie die meel heeltemal deur nie, want dit gaan weer in die oond bak, en as die mengsel te dik is is dit moeilik om die spinasie lekker in te meng
Ontrafel die klonte spinasie en roer dit in die mengsel.
Gewoonlik blindbak ek deeg in die oond (maar dis as die pasteitjie die hoofgereg is) en skep dan die spinasiemengsel in die pasteidop. Maak ‘n holtetjie met ‘n lepel en breek ‘n kleinerige eier in dit. Plaas kombersie van deeg bo-op en smeer eier oor met kwassie. Bak 10 minute teen 200 C en 20 minute teen 180 C tot die deeg goudbruin is. Die eier met nog effe loperig wees.”
Pie in mooi bakkie
Diana het hierdie resep by ‘n vriendin gekry. Dit herinner my aan die Ierse colcannon wat ‘n reis na die Midde-Ooste agter die rug het.
5 medium aartappels, geskil en in kwarte gesny
5 wortels, gekrap en opgesny
30 ml botter, opgesny
50 ml dadels, fyn gekap
Kook wortels in soutwater vir 5 -7 minute, en voeg dan die aartappels by. Kook tot net sag. Gooi water af. Voeg witpeper en helfte van fyngekapte dadels by, roer vinnig deur. Sprinkel botter oor die groente. Gebruik ‘n aartappeldrukker om groente effe stukkend te druk, maar nie ‘n fyn mash nie. Skep in bakkies en strooi stukkies dadel oor.
← Sampioene op roosterbrood, Rugby-kyk en eet op jou skoot
Uit die groef met bibimbap en roomystoebroodjies. Ontmoet ook toffiepatats, boelgogi en vinnige piekel →
One Response to “Skaapstertjies, Diana se pies en mooi borde”
kisscom2013 August 25, 2015 at 10:03 pm #